รายงานการประชุมสภาเทศบาลตำบลบ้านเป็ด

สมัยสามัญ สมัยที่ ๒/๒๕๕๙ ครั้งที่ ๒

**วันอังคารที่ ๒๘ มิถุนายน พ.ศ. ๒๕๕๙ เวลา ๑๐.๐๐ น.**

**ณ ห้องประชุมหนองโคตร ชั้น ๔ สำนักงานเทศบาลตำบลบ้านเป็ด**



**ผู้มาประชุม**

๑. นายประทีป เสาผล ประธานสภาเทศบาลตำบลบ้านเป็ด

๒. นายบัวฮอง บุญจวง รองประธานสภาเทศบาลตำบลบ้านเป็ด

๓. นายสมพงษ์ พรหมแสง เลขานุการสภาเทศบาลตำบลบ้านเป็ด

๔. นางสาวปิยวรรณ จิตตะมัย สมาชิกสภาเทศบาลตำบลบ้านเป็ด เขต ๑

๕. นายสุพล โต๊ะปั้ง สมาชิกสภาเทศบาลตำบลบ้านเป็ด เขต ๑

๖. นางพิมพ์ชนก ชมโคกสูง สมาชิกสภาเทศบาลตำบลบ้านเป็ด เขต ๑

๗. นายลำพูน เมืองสนธิ์ สมาชิกสภาเทศบาลตำบลบ้านเป็ด เขต ๑

๘. นายณัฐพันธุ์ สืบสุพันธ์วงศ์ สมาชิกสภาเทศบาลตำบลบ้านเป็ด เขต ๑

๙. นายวิเชียร แพงมา สมาชิกสภาเทศบาลตำบลบ้านเป็ด เขต ๒

๑๐. นายบุญเพ็ง สุทธิ สมาชิกสภาเทศบาลตำบลบ้านเป็ด เขต ๒

**ผู้เข้าร่วมประชุม**

 ๑. นายปรีดา นิลสาคู ปลัดเทศบาลปฏิบัติหน้าที่นายกเทศมนตรีตำบลบ้านเป็ด

 ๒. นางสาววันเพ็ญ ปิยะฉัตรโสภา รองปลัดเทศบาลปฏิบัติราชการแทนปลัดเทศบาลตำบลบ้านเป็ด

 ๓. นายเกรียงไกร มะลิงาม หัวหน้าสำนักปลัดเทศบาล

 ๔. นายจักริน อรรคเศรษฐัง ผู้อำนวยการกองช่าง

 ๕. นางปรียา สมทรัพย์ ผู้อำนวยการกองสาธารณสุขและสิ่งแวดล้อม

๖. นายนำศิลป์ วิเศษ ผู้อำนวยการกองการศึกษา

๗. นางสมสมัย เทศประสิทธิ์ ผู้อำนวยการกองสวัสดิการสังคม

 ๘. นางสุมิตรา จันทร์อักษร ผู้อำนวยการกองวิชาการและแผนงาน

 ๙. นางศิริลักขณา อมรวงศ์ หัวหน้าฝ่ายปกครอง

 ๑๐. นางสาวกรรณิกา โยทองยศ รักษาการหัวหน้าฝ่ายการเงิน

 ๑๑. นายประสิทธิ์ ทองนุช นักจัดการงานทะเบียนและบัตรชำนาญการ

 ๑๒. นางสุชาดา หมื่นท้าว นักวิชาการคลังชำนาญการ

 ๑๓. นางสาวกรรณิการ์ แพงงา เจ้าพนักงานธุรการชำนาญงาน

 ๑๔. นางสาวปัทมา ประเสริฐสุข นักจัดการงานทั่วไป

 ๑๕. นายเพิ่มพล มีเดช ผู้ช่วยเจ้าหน้าที่พัฒนาชุมชน

๑๖. นางพรสุดา วิชาธรรม พนักงานจ้างทั่วไป

 ๑๗. นางสาวศิรินันท์ เปรมสีมา พนักงานจ้างทั่วไป

 ๑๘. นายสุวรรณ โพคา ผู้ใหญ่บ้านหมู่ที่ ๑๑

 ๑๙. นายสุทธิศักดิ์ สัสดีไกรสร ผู้ใหญ่บ้านหมู่ที่ ๑๔

 ๒๐. นายสมภพ อ่อนละมัย ผู้ใหญ่บ้านหมู่ที่ ๑๗

 ๒๑. นายแสนศักดิ์ แสนบุดดา ผู้ใหญ่บ้านหมู่ที่ ๒๒

 ๒๒. นายสมพงษ์ อุ่นใจ ประธานหมู่บ้านแก่นนครพาร์ควิว

**เริ่มประชุมเวลา ๑๐.๐๐ น.**

- **นายสมพงษ์ พรหมแสง** เลขานุการสภาเทศบาลตำบลบ้านเป็ด ได้กล่าวว่า ขณะนี้สมาชิกสภาเทศบาลตำบลบ้านเป็ดได้มาครบองค์ประชุมแล้ว ขอเรียนเชิญประธานสภาเทศบาลตำบลบ้านเป็ดจุดธูปเทียนบูชาพระรัตนตรัยและดำเนินการประชุมตามระเบียบวาระการประชุมต่อไป

**- ประธานสภาฯ** ได้กล่าวสวัสดีสมาชิกสภาเทศบาล ท่านปลัดเทศบาลปฏิบัติหน้าที่นายกเทศมนตรีตำบลบ้านเป็ด หัวหน้าส่วนราชการ และแขกผู้มีเกียรติทุกท่านที่เข้าร่วมรับฟังการประชุมในครั้งนี้ วันนี้เป็นการประชุมสภาเทศบาลตำบลบ้านเป็ด สมัยสามัญ สมัยที่ ๒/๒๕๕๙ ครั้งที่ ๒ ซึ่งตรงกับวันอังคารที่ ๒๘ มิถุนายน ๒๕๕๙ เวลา ๑๐.๐๐ น. ณ ห้องประชุมหนองโคตร ชั้น ๔ เทศบาลตำบลบ้านเป็ด จากนั้นได้นำเข้าสู่ระเบียบการประชุมดังนี้

**ระเบียบวาระที่ ๑ เรื่องที่ประธานแจ้งให้ทราบ**

 **- ประธานสภาฯ** ได้กล่าวในที่ประชุมว่า ในวันที่ ๗ สิงหาคม ๒๕๕๙ ที่จะถึงนี้เป็นวันลงประชามติร่างรัฐธรรมนูญ ขอให้ทุกท่านช่วยกันประชาสัมพันธ์การลงประชามติจึงมีสาระสำคัญในการไปใช้สิทธิ เพราะสมาชิกสภาฯ ทุกท่านเป็นปากเป็นเสียงของพี่น้องประชาชนโดยตอบในรูปแบบที่เป็นกลาง ไม่ควรไปชักชวนในรูปแบบของการปลุกระดมหรือรูปแบบอื่นใด ขอให้ระมัดระวังในการประชาสัมพันธ์กับพี่น้องประชาชนด้วย เพราะกฎหมายทุกวันนี้มีการนำมาตรา ๔๔ ตามคำสั่ง คสช. ถือว่าประเทศไทยเราจะเดินไปในทิศทางที่ดีขึ้น จึงขอฝากสมาชิกสภาฯ ทุกท่านได้ปฏิบัติหน้าที่ในส่วนนี้อย่างตรงไปตรงมา และขอต้อนรับที่ปรึกษาสภากิตติมศักดิ์ทั้ง ๔ ท่านคือ นายสมภพ อ่อนละมัย, นายแสนศักดิ์ แสนบุดดา, นายสุวรรณ โพคา และนายสุทธิศักดิ์ สัสดีไกรสร ที่ให้เกียรติเข้าร่วมฟังการประชุมในวันนี้

 **- ที่ประชุมรับทราบ**

**ระเบียบวาระที่ ๒ เรื่องรับรองรายงานการประชุมสภาเทศบาล ครั้งที่ผ่านมา**

 **- รายงานการประชุมสภาเทศบาล สมัยสามัญ สมัยที่ ๒/๒๕๕๙ ครั้งที่ ๑ เมื่อวันที่ ๙ มิถุนายน ๒๕๕๙**

 **- ประธานสภาฯ** ได้กล่าวในที่ประชุมว่า ระเบียบวาระที่ ๒ เรื่องรับรองรายงานการประชุมสภาเทศบาล สมัยสามัญ สมัยที่ ๒/๒๕๕๙ ครั้งที่ ๑ เมื่อวันที่ ๙ มิถุนายน ๒๕๕๙ ครั้งที่ผ่านมา ตนขอแก้ไขหน้าที่ ๓ ในบรรทัดที่ ๓ ข้อความว่า “ปลัดเทศบาลปฏิบัติหน้านายกเทศมนตรี” แก้ไขเปลี่ยนแปลงเป็น “ปลัดเทศบาลปฏิบัติหน้าที่นายกเทศมนตรี” ขอให้ทางเจ้าหน้าที่งานการประชุมและกิจการสภาฯ ได้นำไปแก้ไขเพิ่มเติมด้วย ในการทำงานของคณะกรรมการตรวจรายงานการประชุมย่อมมีการผิดพลาดบ้าง ไม่เป็นไรเราสามารถแก้ไขได้ จากนั้นได้ถามในที่ประชุมว่ามีสมาชิกสภาฯ ท่านใดจะแก้ไขเปลี่ยนแปลงข้อความในรายงานการประชุมสภาเทศบาล สมัยสามัญ สมัยที่ ๒/๒๕๕๙ ครั้งที่ ๑ เพิ่มเติมหรือไม่ ปรากฏว่าไม่มี จึงขอมติในที่ประชุม รับรอง ๑๐ เสียง

**มติ** ที่ประชุมมีมติรับรองรายงานการประชุมสภาเทศบาล สมัยสามัญ สมัยที่ ๒/๒๕๕๙ ครั้งที่ ๑ เมื่อวันที่ ๙ มิถุนายน ๒๕๕๙ ด้วยคะแนนเสียงเป็นเอกฉันท์

**ระเบียบวาระที่ ๓ เรื่องค้างพิจารณา**

 **- ขอความเห็นชอบจ่ายเงินทุนสำรองเงินสะสม**

**- ประธานสภาฯ** ได้กล่าวในที่ประชุมว่าระเบียบวาระที่ ๓ เรื่องค้างพิจารณาขอความเห็นชอบจ่ายเงินทุนสำรองเงินสะสม ซึ่งเรื่องดังกล่าวเป็นเรื่องค้างพิจารณาตั้งแต่วันที่ ๒๓ พฤศจิกายน ๒๕๕๘ รวมเงินตกเบิกที่ขอใช้เงินทุนสำรองเงินสะสมในครั้งนี้จำนวน ๓,๑๔๒,๓๗๙.๗๒ บาท โดยจะนำไปจ่ายเป็นเงินตกเบิกของพนักงานเทศบาล ลูกจ้างประจำ พนักงานจ้างตามภารกิจ และพนักงานจ้างทั่วไป จากนั้นได้เชิญฝ่ายบริหารอธิบายชี้แจงรายละเอียดต่อที่ประชุม

 **- นายปรีดา นิลสาคู** ปลัดเทศบาลปฏิบัติหน้าที่นายกเทศมนตรีตำบลบ้านเป็ด ได้อธิบายชี้แจงว่า เรื่องขอความเห็นชอบจ่ายเงินทุนสำรองเงินสะสมเป็นเรื่องค้างพิจารณาของสภาฯ เมื่อประมาณ ๖-๗ เดือนที่ผ่านมา ในการประชุมครั้งที่ผ่านมามีท่านสมาชิกสภาฯ ได้นำเสนอญัตตินี้ขึ้นมา เรื่องนี้ได้นำเข้าสภาฯ มาแล้วครั้งหนึ่งแล้ว และทางสภาฯ ยังไม่พิจารณาว่าสมควรจะอนุมัติหรือไม่อนุมัติ จึงได้นำเสนอเข้าในการประชุมครั้งนี้ ตนขอทบทวนเกี่ยวกับการใช้จ่ายเงินทุนสำรองเงินสะสม สืบเนื่องจากฐานะการคลังของเทศบาล ณ ปัจจุบันมีเงินสะสมไม่เพียงพอสำหรับการใช้จ่ายซึ่งมีอยู่ประมาณ ๑,๕๐๐,๐๐๐ บาท ตามระเบียบฯ และเราจะต้องกันเงินจำนวน ๑๙ ล้านบาทต่อเดือน เพราะฉะนั้นยอดเงินที่เรากันตามกฎหมายติดลบ จึงทำให้ไม่สามารถนำเงินสะสมดังกล่าวมาจ่ายเป็นเงินตกเบิกให้กับกลุ่มพนักงานเทศบาลและพนักงานจ้างของเรา เป็นยอดรวมทั้งหมด ๓,๑๔๒,๓๗๙.๗๒ บาท ซึ่งตามระเบียบฯ และหนังสือสั่งการของจังหวัดให้ดำเนินการให้แล้วเสร็จก่อนสิ้นปีงบประมาณ พ.ศ.๒๕๕๘ แต่เทศบาลเราตกค้างมาเกือบ ๑ ปีแล้ว เพราะฉะนั้นญัตตินี้ควรจะนำมาพิจารณาให้แล้วเสร็จ ประกอบกับเมื่อสัปดาห์ที่ผ่านมาทางอำเภอได้มีหนังสือทวงถามมาเกี่ยวกับเรื่องนี้ว่า ทางเทศบาลตำบลบ้านเป็ดจะพิจารณาดำเนินการอย่างไร เพราะน่าจะเป็น อปท. แห่งเดียวที่ยังไม่จ่ายเงินตกเบิกของกลุ่มพนักงานเทศบาลและพนักงานจ้าง ตามระเบียบฯ การขอใช้เงินทุนสำรองเงินสะสมจะต้องขอความเห็นชอบจากสภาฯ และรายงานไปยังจังหวัดเพื่อขอความเห็นชอบใช้เงินจากผู้ว่าราชการจังหวัดอีกครั้งหนึ่ง จึงเรียนมาเพื่อให้ทางสภาเทศบาลตำบลบ้านเป็ดได้พิจารณาอนุมัติต่อไป

 **- ประธานสภาฯ** ได้กล่าวในที่ประชุมว่า ท่านปลัดเทศบาลปฏิบัติหน้าที่นายกเทศมนตรีได้อธิบายชี้แจงแล้วว่าการเบิกจ่ายเงินตกเบิกให้แก่พนักงานเทศบาลและพนักงานจ้างนั้นจะต้องดำเนินการให้แล้วเสร็จภายในปี พ.ศ.๒๕๕๘ แต่เทศบาลเรายังดำเนินการล่าช้าอยู่เพียงแห่งเดียวเท่านั้น ทางสภาฯ เราได้ค้างพิจารณาไว้หลายเดือนแล้ว ซึ่งการประชุมสภาเทศบาลครั้งที่ผ่านมานายณัฐพันธุ์ สืบสุพันธ์วงศ์ สมาชิกสภาเทศบาลตำบลบ้านเป็ด เขต ๑ ได้เสนอให้นำมาพิจารณาในการประชุมครั้งนี้ และทางฝ่ายบริหารได้อธิบายชี้แจงเหตุผลไปแล้วว่าเราสามารถนำเงินสำรองเงินสะสมมาใช้ได้ จากนั้นได้ถามในที่ประชุมว่ามีสมาชิกสภาฯ ท่านใดจะอภิปรายซักถามหรือไม่

 **- นางพิมพ์ชนก ชมโคกสูง** สมาชิกสภาเทศบาลตำบลบ้านเป็ด เขต ๑ ได้อภิปรายว่า ตนสงสัยเกี่ยวกับญัตติที่นำมาเสนอเป็นญัตติใหม่ใช่หรือไม่ เพราะเอกสารลงท้ายยังเป็นท่านนายกฯ ไพศาล จิตตะมัย อยู่เลย ตนจึงสงสัยว่าญัตตินี้มาจากท่านนายกฯ ไพศาล จิตตะมัย หรือท่านปลัดเทศบาลปฏิบัติหน้าที่นายกเทศมนตรี

**- นายปรีดา นิลสาคู** ปลัดเทศบาลปฏิบัติหน้าที่นายกเทศมนตรีตำบลบ้านเป็ด ได้อธิบายชี้แจงว่า เอกสารชุดนี้เป็นเรื่องที่ค้างพิจารณาของทางสภาฯ ซึ่งหมายความว่าทางฝ่ายบริหารเคยนำเสนอเข้าในสภาฯ แล้ว แต่ที่ประชุมมีมติในสภาฯ ว่าให้เลื่อนการพิจารณาออกไปก่อน แสดงว่าเรื่องนี้เป็นเรื่องค้างพิจารณาไม่ได้มีการลงมติว่าอนุมัติหรือไม่อนุมัติ และในการประชุมครั้งที่ผ่านมาท่านสมาชิกสภาฯ ได้เสนอให้นำเรื่องที่ค้างพิจารณาดังกล่าวนี้ให้นำกลับมาพิจารณาใหม่ จึงได้นำมาบรรจุเข้าในวาระเรื่องค้างพิจารณาซึ่งถือว่าเป็นเรื่องเก่าที่ค้างพิจารณา

**- ประธานสภาฯ** ได้กล่าวในที่ประชุมว่า ถือว่าเป็นการนำเอาเรื่องเก่าที่ค้างพิจารณานำกลับมาพิจารณาใหม่ แต่ถ้าได้รับการอนุมัติในวันนี้แล้วจะเป็นหน้าที่ของฝ่ายบริหารที่ต้องดำเนินการต่อไป จากนั้นได้ถามในที่ประชุมว่ามีสมาชิกสภาฯ ท่านใดจะอภิปรายซักถามเพิ่มเติมหรือไม่

**- นายวิเชียร แพงมา** สมาชิกสภาเทศบาลตำบลบ้านเป็ด เขต ๒ ได้อภิปรายว่า ตนอยากให้ท่านสมาชิกสภาฯ ได้ดูหนังสือของอำเภอเมืองขอนแก่น ลงวันที่ ๙ มิถุนายน ๒๕๕๙ โดยแจ้งให้เทศบาลรายงานเรื่องนี้ซึ่งเป็นเรื่องเดิมที่ท่านนายกฯ ไพศาลให้ชะลอไว้ก่อนเป็นที่ทราบกันอยู่ เมื่อนำเข้าสู่วาระนี้เรื่องนี้เห็นชอบด้วยหลักการแล้วมันควรจะถึงมือลูกหลานเรานานแล้ว เป็นที่น่าภูมิใจน่าจะทำมานานแล้ว ณ วันนี้ท่านปลัดเทศบาลปฏิบัติหน้าที่นายกเทศมนตรีได้ให้นำเรื่องนี้บรรจุเข้าในวาระการประชุม ตนเห็นสมควรและถูกต้องแล้ว

**- ประธานสภาฯ** ได้กล่าวในที่ประชุมว่า ตนขอแก้ไขในส่วนหนึ่งที่ท่านสมาชิกสภาฯ ได้พูดเกี่ยวกับ เรื่องการชะลอเรื่องดังกล่าวไว้ไม่ใช่เพราะท่านนายกฯ ไพศาล แต่เป็นเพราะสภาฯ ของเราให้เลื่อนการพิจารณาออกไปก่อน จากนั้นได้ถามในที่ประชุมว่ามีสมาชิกสภาฯ ท่านใดจะอภิปรายซักถามเพิ่มเติมหรือไม่

**- นายสมพงษ์ พรหมแสง** เลขานุการสภาเทศบาลตำบลบ้านเป็ด ได้อภิปรายว่า เรื่องนี้ถือว่าเป็นเรื่องสำคัญเร่งด่วนในเทศบาลตำบลบ้านเป็ด การเบิกจ่ายเงินเพิ่มค่าครองชีพชั่วคราวให้กับพนักงานเทศบาล พนักงานจ้างตามภารกิจ และพนักงานจ้างทั่วไปของเทศบาลเราซึ่งมีอยู่ในหลายกองหลายตำแหน่ง โดยเฉพาะผู้มีวุฒิการศึกษาตั้งแต่ระดับ ปวช., ปวส., ปริญญาตรี, ปริญญาโท, ปริญญาเอก ตลอดจนพนักงานผู้เชี่ยวชาญพิเศษ สังกัดสำนักปลัดเทศบาล กองคลัง กองช่าง กองสาธารณสุขและสิ่งแวดล้อม กองการศึกษา กองสวัสดิการและสังคม และกองวิชาการและแผนงาน ในส่วนนี้ตนได้ศึกษาดูคร่าวๆ เกี่ยวกับพนักงานจ้างบางคนที่ไม่ได้ปฏิบัติหน้าที่อยู่ที่เทศบาลแล้วและได้ลาออกไปแล้ว ตนขอถามเป็นประเด็นต่างๆ ดังนี้คือประเด็นที่ ๑ เงินค่าครองชีพในส่วนนี้เขายังจะได้รับหรือไม่ เพราะในรายงานตารางคำนวณเงินตกเบิกยังคงมีชื่อปรากฏอยู่ ประเด็นที่ ๒ ยกตัวอย่างสมมติว่านาย ก. เป็นพนักงานขับรถยนต์ในห้วงเดือนกันยายนถึงเดือนตุลาคมแต่พอมาช่วงเดือนมกราคมได้เปลี่ยนตำแหน่งใหม่ ในส่วนนี้จะได้เงินตกเบิกทั้งสองตำแหน่งหรือไม่ เพราะตนเปิดดูเอกสารแล้วมีอยู่หลายคนซึ่งตนจะไม่ขอเอ่ยนาม ซึ่งแต่ก่อนเป็นคนงานแล้วเปลี่ยนมาเป็นผู้ช่วยเจ้าหน้าที่ธุรการ เมื่อมีการเปลี่ยนตำแหน่งแบบนี้จะได้รับควบกันทั้งสองตำแหน่งหรือไม่ ส่วนที่มีเอกสารจากนายอำเภอเมืองขอนแก่นมาถึงเรานานแล้ว ทางฝ่ายบริหารได้ตระหนักว่าพนักงานของเรามีความเดือดร้อน เนื่องจากภาวะเศรษฐกิจในช่วงนี้ไม่ค่อยดี ท่านสมาชิกสภาฯ ของเราคงจะยินดีที่จะอนุมัติเงินจำนวนดังกล่าวนี้ ก่อนที่จะอนุมัติตนขอซักถามเกี่ยวกับเงินสะสมตั้งแต่วันที่ ๑ ตุลาคม ๒๕๕๘ เป็นจำนวน ๒๕ เปอร์เซ็นต์ของรายรับจริงจะต้องสูงกว่ารายได้จริงของเงินสะสมในส่วนงบเงินสะสม ณ วันที่ ๑๗ มิถุนายน ๒๕๕๙ เงินสะสม ณ วันที่ ๑ ตุลาคม ๒๕๕๘ รับเพิ่มระหว่างปี ๑๕๖,๑๒๘ บาท ตนสงสัยว่าเงินดังกล่าวนี้เป็นเงินรายจ่ายค้างจ่ายคงเหลือหรือไม่ และหักจ่ายขาดยืมเงินสะสมในส่วนนี้ต้องจ่ายขาดเดือนกันยายน จึงขอให้ฝ่ายบริหารช่วยกรุณาชี้แจงรายละเอียดเพื่อให้เข้าใจด้วยว่าเป็นเช่นไร ต่อไปเป็นย่อหน้ายืมจ่ายค่าเบี้ยยังชีพ ผู้พิการประจำเดือนกันยายน ๒๕๕๘ เป็นจำนวนเงิน ๔๕๐,๗๐๐ บาท ถัดลงมามีโครงการต่างๆ อีก ๑๓ โครงการ ในส่วนนี้เป็นการจ่ายขาดและยืมเงินสะสมของเทศบาลเรา ตนยังไม่เข้าใจว่ากรณีโครงการซ่อมแซมถนนรอบบึงหนองโคตร หมู่ที่ ๑๔ จำนวนเงิน ๔๖๙,๐๐๐ บาท มีการดำเนินการไปแล้วหรือยัง และยังมีอีกหลายโครงการที่มีรายละเอียดในเอกสาร ตนอยากทราบว่าโครงการต่างๆ เหล่านี้ได้มีดำเนินการแล้วเสร็จหรือยัง ขอให้ทางคณะผู้บริหารจัดทำเป็นรายงานออกมาให้ท่านสมาชิกสภาเทศบาลทุกท่านได้รับทราบด้วย โดยสรุปเป็นแต่ละไตรมาสซึ่งใน ๑ ปีมี ๔ ไตรมาส โครงการใดที่อนุมัติไปแล้วและมีวงเงินเท่าใด ตนอยากทราบข้อมูลเพื่อเวลาลงพื้นที่จะได้ตอบคำถามของชาวบ้านได้ บางครั้งเจอชาวบ้านสอบถามมาว่าถนนเส้นนี้ผ่านเทศบัญญัติเทศบาลไปแล้วทำไมยังไม่มาทำอีก ทำไมเส้นอื่นทำแล้ว ทางสมาชิกสภาฯ ได้แต่ให้คำตอบไปว่ารองบประมาณอยู่ ตนจึงอยากทราบรายละเอียดของโครงการแต่ละโครงการประจำปีงบประมาณ ถ้าเป็นไปได้ขอให้แจ้งรายละเอียดแต่ละไตรมาสให้สมาชิกสภาฯ เพื่อจะได้ติดตามการทำงานของผู้รับเหมาและลงพื้นที่ได้ถูกต้อง และตนสงสัยในงบแสดงฐานะทางการเงิน ณ วันที่ ๓๐ กันยายน ๒๕๕๘ เกี่ยวกับทรัพย์สินตามงบทรัพย์สิน ๑ ทรัพย์สินเกิดจากเงินกู้ ๒ เงินสด และ๓ เงินฝากธนาคาร ตนตั้งข้อสังเกตว่าที่มีรหัส ๑-๓ รวมทรัพย์สิน ๑๕๖,๒๗๔,๕๔๒.๗๑ บาท บรรทัดต่อมาหนี้สินและเงินสะสมทุนทรัพย์สิน ๑ เจ้าหนี้เงินกู้ ๔ เงินรับฝาก ๕ ตนอยากทราบว่ารหัส ๑-๑๑ นั้นเป็นรหัสอะไรพอจะอธิบายให้ทราบได้หรือไม่ ถ้ามีครั้งต่อไปจะได้ไม่สับสนเพราะตนอ่านไปแล้วไม่เข้าใจเนื่องจากไม่ได้เรียนจบบัญชีมา

**- ประธานสภาฯ** ได้กล่าวในที่ประชุมว่า ท่านสมาชิกสภาฯ เปิดดูในเอกสารตั้งแต่หน้าที่ถัดจากหนังสืออำเภอเมืองขอนแก่น เรื่องขอทราบผลการเบิกจ่ายเงินเพิ่มค่าครองชีพชั่วคราว หน้าต่อไปเป็นงบเงินสะสมและงบแสดงฐานะทางการเงินของเทศบาล สรุปตามที่ท่านเลขานุการสภาฯ ได้สอบถามมีดังนี้คือ เรื่องที่ ๑ คนงานที่ลาออกไปแล้วมีสิทธิได้รับเงินตกเบิกเงินเพิ่มค่าครองชีพชั่วคราวตั้งแต่ ๑ ตุลาคม ๒๕๕๗ ถึง ๓๐ กันยายน ๒๕๕๘ หรือไม่ เรื่องที่ ๒ อยากทราบข้อมูลรายละเอียดโครงการต่างๆ ที่ได้รับการอนุมัติผ่านสภาฯ แห่งนี้ไปแล้ว มีการดำเนินการถึงขั้นตอนใดแล้วโดยขอให้สรุปเป็นไตรมาสเพื่อแจ้งให้สมาชิกสภาฯ ได้รับทราบ เรื่องที่ ๓ ขอให้อธิบายชี้แจงเกี่ยวกับการใช้งบเงินสะสม และเรื่องที่ ๔ งบแสดงฐานะทางการเงินมีรหัส ๑-๑๑ นั้นคือรหัสอะไร

**- นายปรีดา นิลสาคู** ปลัดเทศบาลปฏิบัติหน้าที่นายกเทศมนตรีตำบลบ้านเป็ด ได้อธิบายชี้แจงว่า ตามที่ท่านเลขานุการสภาฯ ได้สอบถามอยู่หลายประเด็นทั้งที่เกี่ยวกับวาระนี้โดยตรงและเรื่องอื่นๆ ตนขออนุญาตตอบเฉพาะที่เกี่ยวกับวาระนี้ เรื่องที่ ๑ เกี่ยวกับเจ้าหน้าที่ที่ปัจจุบันได้ลาออกไปแล้วแต่มีรายชื่อในการรับเงินตกเบิกนั้น เราต้องจ่ายตามสิทธิ์ของเขาซึ่งอยู่ในห้วงที่มีหนังสือสั่งการมาให้จ่ายเงินตกเบิกเงินเพิ่มค่าครองชีพชั่วคราว ช่วงนั้นเขามีสิทธิ์ต้องเบิกให้เขาแม้ว่าเขาจะลาออกไปในภายหลังสิทธิ์นั้น เรื่องที่ ๒ สำหรับงบการเงินนั้นเป็นรายงานที่เจ้าหน้าที่การเงินของกองคลังจะต้องทำรายงานจังหวัดและหน่วยตรวจสอบคือสำนักงานการตรวจเงินแผ่นดิน เป็นลักษณะแบบฟอร์มที่เขาใช้กันแบบนี้ซึ่งเป็นหลักฐานทางการเงินของเทศบาลใช้อ้างอิงได้ ยอดเงินนี้เรารายงานทุกไตรมาสทุกระยะ ฉะนั้นจะไปบิดเบือนไม่ได้ ส่วนรายละเอียดต่างๆ ถ้าจะให้เข้าใจในระยะเวลาอันสั้นคงจะเป็นไปไม่ได้เพราะหลักสูตรบัญชีเขาเรียนกัน ๓-๕ ปีเป็นอย่างน้อยคงจะอธิบายคร่าวๆ ได้เท่านี้ บัญชีผู้บริหารให้ดูเฉพาะยอดที่เราต้องการคือยอดเงินสะสมคงเหลือที่ใช้ได้เท่านั้น ถ้าเป็นแผ่นแรกให้ดูข้อที่ ๕ เงินสะสมที่นำไปใช้ได้คือ ๑.๘ ล้านกว่าบาทเท่านั้น ส่วนรายละเอียดต่างๆ ให้เข้าใจว่าเป็นมาเป็นไปอย่างไร ส่วนการกระทบยอดงบแสดงฐานะการเงินทรัพย์สินคืออะไร การลงบัญชีการลงรหัสต่างๆ เป็นเรื่องของการเงิน ตนไม่สามารถจะอธิบายให้ท่านเข้าใจได้หรือถ้าท่านอยากมีความรู้ด้านนี้ขอให้สอบถามในวาระอื่นๆ ส่วนเรื่องรายงานโครงการต่างๆ สร้างเสร็จดำเนินการไปถึงขั้นตอนใดนั้นตนขออนุญาตตอบในเรื่องอื่นๆ เพราะไม่เกี่ยวกับวาระนี้โดยตรง สรุปคืองบแสดงฐานะการเงินแค่อยากให้ทราบว่าปัจจุบันเทศบาลเรามีเงินสะสมอยู่ประมาณล้านกว่าบาท ทำให้ไม่เพียงพอที่จะนำมาเบิกจ่ายได้

**- ประธานสภาฯ** ได้กล่าวในที่ประชุมว่า ระเบียบวาระที่ ๓ สมาชิกสภาฯ หลายท่านไม่เข้าใจท่านเลขานุการสภาฯ จึงได้สอบถามไปหลายเรื่องเกี่ยวกับการใช้เงินและยอดเงินคงเหลือต่างๆ อย่างที่ท่านปลัดเทศบาลปฏิบัติหน้าที่นายกเทศมนตรีได้อธิบายมานั้นเงินสะสมที่เรานำมาใช้ได้คือ ๑.๘ ล้านบาท ในวันนี้การประชุมสภาฯ ในระเบียบวาระที่ ๓ เรื่องค้างพิจารณาเพื่อขอความเห็นชอบการจ่ายเงินทุนสำรองเงินสะสมทั้งหมด ๓,๑๔๒,๓๗๙.๗๒ บาท จากนั้นได้ถามในที่ประชุมว่ามีสมาชิกสภาฯ ท่านใดจะอภิปรายซักถามเพิ่มเติมหรือไม่

**- นายสมพงษ์ พรหมแสง** เลขานุการสภาเทศบาลตำบลบ้านเป็ด ได้อภิปรายว่า ตามที่ท่านปลัดเทศบาลปฏิบัติหน้าที่นายกเทศมนตรีได้อธิบายว่าเงินสะสมที่นำมาใช้ได้มี ๑,๘๔๕,๑๕๔.๙๒ บาท เราอนุมัติในวันนี้คือยอด ๓,๑๔๒,๓๗๙.๗๒ บาท ถ้าเราอนุมัติเงินสะสมไปเราสามารถใช้ได้แค่ยอด ๑,๘๔๕,๑๕๔.๙๒ บาท มันจะมีผลกระทบอะไรหรือไม่

**- นายปรีดา นิลสาคู** ปลัดเทศบาลปฏิบัติหน้าที่นายกเทศมนตรีตำบลบ้านเป็ด ได้อธิบายชี้แจงว่า ระเบียบวาระนี้ได้ขอใช้เงินทุนสำรองเงินสะสม จำนวน ๓,๑๔๒,๓๗๙.๗๒ บาท เอกสารที่นำมาประกอบเพื่อให้ทราบว่าเงินมีจำนวนเท่านี้ไม่เพียงพอสำหรับการเบิกจ่าย เราจึงมีความจำเป็นต้องใช้อีกยอดหนึ่งหรืออีกบัญชีหนึ่ง ไม่ใช่เป็นการเอามาหักลบกลบหนี้กัน

**- ประธานสภาฯ** ได้กล่าวในที่ประชุมว่า ท่านเลขานุการสภาฯ และท่านสมาชิกสภาฯ คงเข้าใจตรงกันแล้ว เพราะเป็นเงินคนละก้อนกันที่เราจะอนุมัติในวันนี้ จากนั้นได้ถามในที่ประชุมว่ามีสมาชิกสภาฯ ท่านใดจะอภิปรายซักถามเพิ่มเติมหรือไม่ ปรากฏว่าไม่มี จึงขอมติในที่ประชุม เห็นชอบ ๑๐ เสียง

**มติ** ที่ประชุมมีมติเห็นชอบให้จ่ายเงินทุนสำรองเงินสะสม ด้วยคะแนนเสียงเป็นเอกฉันท์

**ระเบียบวาระที่ ๔ เรื่องเพื่อพิจารณา**

 **- ขออนุมัติรับโอนไฟฟ้าสาธารณะโครงการหมู่บ้านแก่นนครพาร์ควิว (กองช่าง)**

**- ประธานสภาฯ** ได้กล่าวในที่ประชุมว่าระเบียบวาระที่ ๔ ขออนุมัติรับโอนไฟฟ้าสาธารณะโครงการหมู่บ้านแก่นนครพาร์ควิว (กองช่าง) จากนั้นได้เชิญฝ่ายบริหารอธิบายชี้แจงรายละเอียดต่อที่ประชุม

**- นายปรีดา นิลสาคู** ปลัดเทศบาลปฏิบัติหน้าที่นายกเทศมนตรีตำบลบ้านเป็ด ได้อธิบายชี้แจงว่า ตามที่โครงการหมู่บ้านแก่นนครพาร์ควิว หมู่ที่ ๑๙ บ้านกังวาน มีความประสงค์จะโอนระบบไฟฟ้าสาธารณะให้อยู่ในความรับผิดชอบดูแลของเทศบาลตำบลบ้านเป็ดมีหลักการคือ ขออนุมัติรับโอนไฟฟ้าสาธารณะโครงการหมู่บ้านแก่นนครพาร์ควิว ซึ่งคณะกรรมการตรวจสอบทรัพย์สินการรับโอนฯ ได้ออกไปตรวจสอบระบบไฟฟ้าสาธารณะหมู่บ้านแก่นนครพาร์ควิวแล้ว ปรากฏว่าเป็นไปตามมาตรฐานการไฟฟ้าตามหนังสือ ที่ มท ๕๓๐๘.๔/ขก ๒ (มะลิวัลย์) (บค) ๑๖๘๐๗/๒๕๕๙ ลงวันที่ ๓ มิถุนายน ๒๕๕๙ พร้อมบัญชีรายละเอียดทรัพย์สินที่โครงการหมู่บ้านแก่นนครพาร์ควิวจะโอนให้เทศบาลตำบลบ้านเป็ดดูแล รายละเอียดดังนี้

 ๑. พาดสายดับอลูมิเนียมหุ้มชนวนขนาด ๒๕ ตารางเมตร พร้อมอุปกรณ์ประกอบครบชุดระยะทางประมาณ ๑,๙๒๐ เมตร คำว่า “พาดสายดับอลูมิเนียมหุ้มฉนวน” ตนเองก็สงสัยว่ามันคืออะไรและได้สอบถามช่างไฟฟ้าแล้วจึงได้รับคำตอบว่าเป็นชื่อของสายไฟสาธารณะที่ใช้กับไฟฟ้าแสงสว่าง ตอนกลางวันจะไม่มีกระแสไฟฟ้ามันจะตัด แต่ตอนกลางคืนจะปล่อยกระแสไฟฟ้าเข้ามาตามปกติ

 ๒. ชุดโคมไฟสาธารณะชนิดหลอดฟลูออเรสเซนต์ ขนาด ๒×๓๖ วัตต์ จำนวน ๒๘ โคม

 ๓. ชุดสวิสซ์ควบคุมด้วยไฟฟ้าพลังแสง (Photoelectric contron set) จำนวน ๒ ชุด

 ๔. ติดตั้งมิเตอร์ ๒ เครื่อง สถิติการใช้ไฟประมาณเครื่องละ ๖๐๐ หน่วย รวม ๑,๒๐๐ หน่วย ซึ่งค่าไฟฟ้าสาธารณะเฉลี่ยเดือนละ ประมาณ ๕,๒๐๐ บาท

โดยมีเหตุผลดังนี้คือ

๑. เพื่อความปลอดภัยในชีวิตและทรัพย์สินของประชาชนในพื้นที่

 ๒. เพื่ออำนวยความสะดวกในการสัญจรไปมาในเวลากลางคืน

 ๓. เพื่อรองรับการขยายตัวของประชากรที่เพิ่มมากขึ้น

ด้วยหลักการและเหตุผลดังกล่าว การรับโอนครั้งนี้เป็นอำนาจอนุมัติของสภาท้องถิ่น ตามหมวด ๒ ข้อ ๙ แห่งระเบียบกระทรวงมหาดไทยว่าด้วยการพัสดุของหน่วยการบริหารราชการส่วนท้องถิ่น พ.ศ.๒๕๓๕ แก้ไขเพิ่มเติมถึง (ฉบับที่ ๒) พ.ศ.๒๕๓๙ (ฉบับที่ ๓-๕) พ.ศ.๒๕๔๑ (ฉบับที่ ๖) พ.ศ.๒๕๔๓ (ฉบับที่ ๗) พ.ศ.๒๕๔๕ (ฉบับที่ ๘) พ.ศ.๒๕๔๗ (ฉบับที่ ๙) และพ.ศ.๒๕๕๓ จึงขอเสนอญัตติเพื่อสภาเทศบาลตำบลบ้านเป็ด ได้พิจารณาอนุมัติต่อไป

**- ประธานสภาฯ** ได้กล่าวในที่ประชุมว่า ขอขอบคุณท่านปลัดเทศบาลปฏิบัติหน้าที่นายกเทศมนตรีที่ได้อธิบายชี้แจงรายละเอียด ซึ่งในญัตติเรื่องกับการขออนุมัติรับโอนไฟฟ้าสาธารณะโครงการหมู่บ้านแก่นนครพาร์ควิว ซึ่งในวันนี้ได้มีนายสมพงษ์ อุ่นใจ ประธานหมู่บ้านแก่นนครพาร์ควิว ได้ขอเข้าร่วมรับฟังการประชุมสภาเทศบาลในวันนี้ด้วย จากนั้นได้ถามในที่ประชุมว่ามีสมาชิกสภาฯ ท่านใดจะอภิปรายซักถามหรือไม่

**- นายวิเชียร แพงมา** สมาชิกสภาเทศบาลตำบลบ้านเป็ด เขต ๒ ได้อภิปรายว่า ตามที่นายสมพงษ์ อุ่นใจ ได้เคยขอโอนไฟฟ้าสาธารณะเข้ามาให้เทศบาลดูแล ตาม พรบ.หมู่บ้านจัดสรรเจ้าของหมู่บ้านจะต้องมีหลักเกณฑ์ที่ทางเทศบาลรับได้ หมู่บ้านจัดสรรเป็นนิติบุคคลถ้าเขาบริหารจัดการได้คงไม่ขอความช่วยเหลือ แต่เท่าที่ทราบมาจากนายสมพงษ์ อุ่นใจ ซึ่งได้เคยพูดคุยกันมาก็น่าเห็นใจท่านเพราะหมู่บ้านนี้เป็นหมู่บ้านที่เจ้าของไม่มาดูแล ตนขอเอ่ยนามว่าเจ้าของหมู่บ้านดังกล่าวนี้เป็นเจ้าของร้านแสงชัยนาฬิกา โดยหลักการแล้วเทศบาลต้องพิจารณาจากเงื่อนไขที่ถูกต้องเราจึงจะรับโอนได้ ตนไม่ทราบว่าคณะกรรมการที่ไปตรวจสอบหมู่บ้านนี้มีนายจักริน อรรคเศรษฐัง เป็นประธานคงจะพิจารณาแล้วมีเป็นไปตามเงื่อนไขที่ถูกต้องแล้ว ถ้าไม่ถูกต้องตามเงื่อนไขเราคงไม่รับโอน เพราะต้องเป็นภาระที่เราต้องดูแลไฟฟ้าสาธารณะและสิ่งต่างๆ รวมทั้งขยะ ทุกอย่างที่เทศบาลต้องแบกรับภาระ น่าเห็นใจเราอยู่ร่วมกันต้องดูแลกัน

**- ประธานสภาฯ** ได้กล่าวในที่ประชุมว่า ขอบคุณท่านสมาชิกสภาฯ ที่ได้อภิปรายเกี่ยวกับการรับโอนไฟฟ้าสาธารณะโครงการหมู่บ้านแก่นนครพาร์ควิว หมู่บ้านจัดสรรส่วนใหญ่แล้วก่อสร้างขึ้นมาเพื่อขายให้ลูกค้า พอขายหมดแน่นอนว่าส่วนใหญ่จะทิ้งไปเลย ความรับผิดชอบจะอยู่ที่เทศบาล ถ้าเราไม่ดูแลไม่รับโอนจะเป็นปัญหาการเมืองต่อไปอีก ตามระเบียบฯ แล้วถ้าทำมาถูกต้องการขอให้เทศบาลเรารับดูแลผ่านสภาฯแห่งนี้เราคงไม่ขัดข้อง ต้องเห็นใจคนที่อยู่อาศัยเป็นพี่น้องชาวตำบลบ้านเป็ดเหมือนกัน เจ้าของโครงการเอาเงินเข้ากระเป๋าไปใช้สบาย ส่วนคนที่อยู่ต้องดิ้นรนต่อไป นายสมพงษ์ อุ่นใจ เป็นผู้ดำเนินการเรื่องทั้งหมดจนผ่านตามระเบียบฯ มีการผ่านคณะกรรมการตรวจรับโอนสาธารณูปโภค มีกรรมการทั้งหมด ๑๐ ท่าน ผ่านการเห็นชอบตรวจสอบเรียบร้อยแล้ว และขออำนาจอนุมัติของสภาฯ แห่งนี้ตามระเบียบกระทรวงหาดไทยว่าด้วยการพัสดุของหน่วยการบริหารราชการส่วนท้องถิ่น พ.ศ.๒๕๓๕ แก้ไขเพิ่มเติม (ฉบับที่ ๒) พ.ศ.๒๕๓๙(ฉบับที่๓-๕) พ.ศ.๒๕๔๑ (ฉบับที่ ๖) พ.ศ.๒๕๔๓ (ฉบับที่ ๗) พ.ศ.๒๕๔๕ (ฉบับที่ ๘) พ.ศ.๒๕๔๗ และ (ฉบับที่ ๙) พ.ศ.๒๕๕๓ ได้พิจารณาอนุมัติต่อไป จากนั้นได้ถามในที่ประชุมว่ามีสมาชิกสภาฯ ท่านใดจะอภิปรายซักถามเพิ่มเติมหรือไม่ ปรากฏว่าไม่มี จึงขอมติในที่ประชุม เห็นชอบ ๙ เสียง งดออกเสียง ๑ เสียง

**มติ** ที่ประชุมมีมติเห็นชอบให้รับโอนไฟฟ้าสาธารณะโครงการหมู่บ้านแก่นนครพาร์ควิว ด้วยคะแนนเสียงข้างมาก

**ระเบียบวาระที่ ๕ เรื่องอื่นๆ**

**- ประธานสภาฯ** ได้กล่าวในที่ประชุมว่า ระเบียบวาระที่ ๕ เรื่องอื่นๆ จากนั้นได้ถามในที่ประชุมว่ามีสมาชิกสภาฯ ท่านใดจะอภิปรายเรื่องอื่นๆ หรือไม่

**- นายสมพงษ์ พรหมแสง** เลขานุการสภาเทศบาลตำบลบ้านเป็ด ได้อภิปรายว่า อยากขอชื่นชมท่านปลัดเทศบาลปฏิบัติหน้าที่นายกเทศมนตรีเกี่ยวกับการติดตามการทำงานของเทศบาลตำบลบ้านเป็ดทุกหน่วยงาน ตนเคยเปิดดูเว็บไซต์ของเทศบาลตำบลบ้านเป็ดมีเจ้าหน้าที่ของเทศบาลหลายๆ กองที่ออกปฏิบัติหน้าที่ ที่ผ่านมาเร็วๆ นี้มีการไปตีเส้นทางม้าลายแบบ ๓ มิติที่ตลาดแลงคำไฮ ตนรู้สึกภูมิใจที่มีผู้นำที่มีวิสัยทัศน์กว้างไกล ในส่วนนี้เป็นการนำร่องเพื่อลดปัญหาการเกิดอุบัติเหตุ ทุกวันนี้การสัญจรไปมาด้วยยานพาหนะมีจำนวนมากขึ้น ถ้าทำทางม้าลายแบบเดิมคงไม่หวือหวา รู้สึกว่าไม่สะดุดตา ทำแบบ ๓ มิติทำให้มีสีสันและมองเห็นแต่ไกล คนอื่นๆ ตนไม่แน่ใจจะต้องเข้าไปปลูกฝังกฎจราจรให้ผู้ขับขี่ แต่โดยส่วนตัวแล้วตนจะระมัดระวังเมื่อมีผู้ข้ามถนนเพื่อความปลอดภัย และตนทราบมาว่ามีสถานีโทรทัศน์ได้เข้ามาสัมภาษณ์ท่านปลัดเทศบาลปฏิบัติหน้าที่นายกเทศมนตรีด้วย เป็นช่อง ๑๑ หรือช่อง NBT ตนไม่แน่ใจ ตนจะได้ติดตามข่าวจะออกอากาศในช่วงเวลาใด ถือว่าเป็นการสร้างชื่อเสียงแก่เทศบาลของเรา และช่วงนี้เป็นช่วงฤดูฝนมีฝนฟ้าคะนองและฝนตกแทบทุกวัน ปัญหาที่ตามมาคือน้ำท่วมขัง ทางกรุงเทพมหานครจะบอกว่าเป็นน้ำขังรอการระบาย เราจะเอามาใช้กับเทศบาลเราจะผิดหรือไม่ ตนเปิดดูเว็บไซต์เห็นพนักงานของเราทำการบรรจุทรายใส่กระสอบปุ๋ยเพื่อช่วยบรรเทาปัญหาน้ำท่วม ทำให้รู้สึกภูมิใจที่เทศบาลเรามีผู้บริหารและพนักงานที่ดีเป็นตัวแทนให้พวกเรา ท่านสมาชิกสภาฯ ทุกท่านมีความภาคภูมิใจเช่นเดียวกับตนหรือไม่ มีอีกประเด็นคืองบประมาณสำหรับช่วยเหลือผู้ประสบอุทกภัย ในส่วนนี้ขอให้เตรียมการไว้ด้วยเพราะปีนี้ฝนตกชุก และเรื่องเว็บไซต์ของเทศบาลตำบลบ้านเป็ดมีข้อบกพร่องคือไม่มีข้อมูลของผู้คณะผู้บริหารและสมาชิกสภาฯ ตนไม่ทราบว่าตอนนี้มีแล้วหรือยัง ในการประชุมประธานชุมชนเมื่ออาทิตย์ก่อนยังไม่มีในเว็บไซต์ แต่ถ้ามีแล้วถือว่าเป็นเรื่องดีเพราะการทำงานในทุกวันนี้อาศัยเทคโนโลยี การติดตามข่าวสารตามเว็บไซต์มีความสะดวกและรวดเร็ว ถ้าเป็นไปได้อยากให้มีการอัพเดทการทำงานของเทศบาลเรื่อยๆ เพื่อให้เป็นที่ประจักษ์แก่สายตาประชาชนทุกคน

**- ประธานสภาฯ** ได้กล่าวในที่ประชุมว่า ตามที่ท่านสมาชิกสภาฯ ได้สอบถามเกี่ยวกับโครงการต่างๆที่ผ่านสภาฯ แห่งนี้ไปแล้วว่ามีการดำเนินการไปแล้วหรือไม่ ขอให้แสดงเป็นไตรมาศและฝากให้ผู้รับผิดชอบ ซึ่งน่าจะเป็นกองช่างและกองคลัง จากนั้นได้เชิญฝ่ายบริหารได้อธิบายชี้แจงต่อที่ประชุม

**- นายปรีดา นิลสาคู** ปลัดเทศบาลปฏิบัติหน้าที่นายกเทศมนตรีตำบลบ้านเป็ด ได้อธิบายชี้แจงว่า เรื่องการจัดทำสรุปการดำเนินงานตามโครงการต่างๆ ที่เสนอญัตติและได้อนุมัติโครงการไปแล้ว ขอนำเสนอในการประชุมสภาฯ คราวหน้า ตนจะให้เจ้าหน้าที่ที่เกี่ยวข้องสรุปรายงานเข้ามาให้ทุกท่านรับทราบว่าโครงการใดดำเนินการไปแล้ว โครงการใดอยู่ระหว่างจัดซื้อจัดจ้าง และโครงการใดอยู่ระหว่างการทำสัญญา โครงการต่างๆ เหล่านี้จะขอเรียนให้ทราบในการประชุมสภาฯ ครั้งต่อไป ส่วนประเด็นเรื่องการพัฒนาหรือการทำงานในห้วงระยะช่วงนี้ตั้งแต่วันที่ ๒๓ มิถุนายน พ.ศ.๒๕๕๙ จนถึงปัจจุบันเป็นระยะเวลา ๑ เดือนกว่าๆ ที่ตนและคณะทีมงานได้เข้ามารับผิดชอบกับการทำงานแทนฝ่ายการเมืองและได้มีการปรึกษาหารือกันเป็นระยะๆ ตนให้โอกาสทุกคนได้แสดงความสามารถไม่ได้ปิดกั้น เพราะฉะนั้นการทำงานต่างๆ จะสำเร็จได้ขึ้นอยู่กับทีมงานเจ้าหน้าที่ทุกคน ตนเป็นผู้กำกับดูแลและเป็นผู้ควบคุมในเชิงนโยบายอีกทีหนึ่งเท่านั้นเอง อย่างเรื่องทางม้าลาย ๓ มิติตนได้ให้นโยบายไปว่าตลาดแลงคำไฮเป็นจุดที่สมควรจะดำเนินการ ตนได้นำเอาตัวอย่างให้ไปเจ้าหน้าที่กองช่างออกไปดำเนินการและสำเร็จออกมาแบบนี้ ทำได้เพียง ๒ วันเท่านั้นผู้สื่อข่าวได้โทรมาหาเพื่อขอสัมภาษณ์และจะออกอากาศในวันอาทิตย์เวลา ๒๒.๐๐-๒๒.๓๐ น. ใช้เวลาออกอากาศ ๓๐ นาที ตนใช้เวลาให้สัมภาษณ์ประมาณ ๑๐ นาที และมีพิธีกรออกภาคสนามอีกประมาณ ๒๐ นาที มีนายกองเกียรติ ศรีวังสุ และผู้อำนวยการกองวิชาการและแผนงาน และพิธีกรออกภาคสนามไปสอบถามแม่ค้าในพื้นที่ ต้องขอยกผลประโยชน์ให้ทุกคนที่เกี่ยวข้อง ส่วนที่มีปัญหาอยู่ตอนนี้คือเรื่องน้ำสีเขียวซึ่งหลายท่านไม่เข้าใจว่าสาเหตุเกิดจากอะไร ความจริงแล้วเกิดจากการปล่อยน้ำเสียลงบึง น้ำเสียที่ลงไปจะมีสารอาหารต่างๆ ซึ่งเป็นตัวที่ไปกระตุ้นให้การเจริญเติบโตของสาหร่ายสีเขียวเติบโตอย่างผิดปกติ วิธีการนำเอาสารอีเอ็มโยนลงไปยิ่งจะทำให้เพิ่มการเจริญเติบโตของมันเพราะจะเป็นสารอาหาร บางคนบอกว่าทำไมไม่เอาสารอีเอ็มมาลง บุคคลนั้นเขาไม่รู้ข้อเท็จจริงของการแก้ปัญหานี้ว่าจะต้องแก้ไขอย่างไร อันดับแรกคือต้องสูบผิวออกก่อนเพื่อไม่ให้ตกตะกอน ถ้าเกิดเป็นตะกอนทับถมมันจะส่งกลิ่นเหม็นอย่างรุนแรง สัปดาห์ที่ผ่านมาฝนไม่ตก ตนได้สร้างฝนเทียมโดยการเอารถดับเพลิงจำนวน ๓ คันไปฉีดน้ำเพื่อไม่ให้ส่งกลิ่น เป็นแนวทางอีกทางหนึ่งที่ค้นพบจากการลองผิดลองถูก เมื่อช่วงกลางเดือนที่ผ่านมามีเว็บไซต์บางแห่งค่อนข้างมีอคติกับเทศบาล นำเอาไปตีข่าวว่าเราทำงานบกพร่องมีการทุจริตคอร์รัปชั่น ซึ่งตนกำลังทำเรื่องดำเนินคดีอยู่ ด้วยภาพที่ไม่น่าดูแล้วเอาชื่อตนไปแปะไว้ ๒-๓ บรรทัด เรื่องนี้ตนฟ้องเป็นการส่วนตัวไม่ได้เอาเทศบาลไปเกี่ยวข้องด้วย และเมื่อ ๒-๓ วันที่ผ่านมามีเว็บไซต์บางแห่งไปถ่ายรูปแล้วแต่งสีเป็นลักษณะน้ำเขียวเต็มบึง พอเข้าไปตรวจสอบว่าเป็นใครแต่ไม่มีการแสดงภาพใบหน้าถือว่าเป็นการแสดงเจตนาที่ไม่บริสุทธิ์คือไม่เปิดเผยตัวตน ตอนนี้ได้ติดตามว่ามีผู้ที่ไม่หวังดีกับเทศบาลอยู่หรือไม่ ไม่รู้ว่าด้วยเหตุผลทางการเมืองหรือด้วยเหตุผลอะไรไม่อาจจะคาดเดาได้ จากนั้นได้แจ้งให้ผู้อำนวยการกองวิชาการและแผนงานได้อธิบายชี้แจงเพิ่มเติมเกี่ยวกับเรื่องเว็บไซต์ของเทศบาลตำบลบ้านเป็ดต่อที่ประชุม

**- นางสุมิตรา จันทร์อักษร** ผู้อำนวยการกองวิชาการและแผนงาน ได้อธิบายชี้แจงเพิ่มเติมว่า สำหรับเว็บไซต์ของเทศบาล เราได้ดำเนินการมาตั้งแต่ปี ๒๕๕๐ โดยว่าจ้าง หจก.เจพีคอนจัค ดำเนินการและได้มีการแก้ไขปรับปรุงข้อมูลเมื่อปี พ.ศ.๒๕๕๗ โดยการเปลี่ยนแปลงเว็บไซต์ทั้งหมด สืบเนื่องจากปัญหาในช่วงนี้มีข้อมูลบางส่วนที่หายไป จึงได้ปรึกษาโปรแกรมเมอร์ของบริษัทเพื่อค้นหาสาเหตุที่ข้อมูลหาย ในขณะนี้ได้ส่งไฟล์ภาพที่หายไปให้ทางโปรแกรมเมอร์แก้ไขในเว็บไซต์ให้แล้ว ซึ่งในขณะนี้ภาพผู้บริหาร ผู้อำนวยการกองมีครบแล้วสามารถเปิดดูได้ คงเหลือเพียงไฟล์เอกสารบางตัวนั้น ตอนนี้กองวิชาการและแผนงานกับโปรแกรมเมอร์ได้มีการติดตามเว็บไซต์ของเทศบาลเราอยู่ตลอดว่าได้หายไปในช่วงใด ในเรื่องการประชาสัมพันธ์ข่าวสารต่างๆ นั้นทางเราซึ่งเป็นแอดมินสามารถลงข้อมูลได้เอง ส่วนเนื้อหาของระบบภายในเราไม่สามารถดำเนินการเองได้ โปรแกรมเมอร์เป็นผู้ดำเนินการโดยทางเราเป็นผู้ส่งข้อมูลให้ ในขณะนี้คิดว่าสำเร็จ ๙๐ กว่าเปอร์เซ็นต์แล้ว

**- ประธานสภาฯ** ได้กล่าวในที่ประชุมว่า ขอบคุณท่านผู้อำนวยการกองวิชาการและแผนงาน ได้อธิบายเรื่องเว็บไซต์ของเทศบาลเราว่าเกิดปัญหาอะไรบ้าง เป็นนิมิตหมายที่ดีอย่างที่ท่านเห็นในเว็บไซต์ของเทศบาลหรือแม้กระทั่งในเฟสบุ๊ค การพัฒนาที่เราทำมาตลอดตามที่ท่านปลัดเทศบาลปฏิบัติหน้าที่นายกเทศมนตรีได้อธิบายไปแล้วเกี่ยวกับการออกรายการโทรทัศน์ นับเป็นสิ่งที่ดีและอยากให้สภาฯ แห่งนี้ปรบมือให้ผู้อำนวยการกองวิชาการและแผนงานที่ได้ดำเนินการในส่วนนี้ให้ดีขึ้นอย่างเห็นได้ชัดเจน และขอฝากเรื่องเว็บไซต์ว่าถ้าเป็นไปได้และไม่ผิดระเบียบฯ เราจะจ้างเจ้าหน้าที่ที่มีความสามารถสร้างเว็บไซต์เอง ขยายกรอบอัตรากำลังเพื่อรับผู้ที่มีความสามารถ จะได้สะดวกขึ้นและรวดเร็วยิ่งขึ้นในการแจ้งข้อมูลเพื่อออกสู่สาธารณชน ยกตัวอย่างเช่น เทศบาลนครขอนแก่นเขาทำได้ดีมากมีการแสดงผลงานของสมาชิกสภาฯ ผลงานของผู้อำนวยการกองต่างๆ ผลงานของท่านนายก ฝ่ายบริหารหรือแม้กระทั่งการประชุมในที่ต่างๆ มีการเผยแพร่ตามเว็บไซต์ต่างๆ คือยุคดิจิตอล ขอบคุณท่านที่ตอบสนองความต้องการของสมาชิกสภาฯ ได้อย่างดีเยี่ยม ในนามของสมาชิกสภาฯ การทำงานที่เป็นการบูรณาการร่วมกัน ท่านปลัดเทศบาลปฏิบัติหน้าที่นายกเทศมนตรีบอกว่าตอนนี้ท่านเป็นเพียงผู้กำกับดูแลเทศบาล แน่นอนว่าเป็นภาระที่หนักสำหรับท่าน ขอฝากผู้อำนวยกองและหัวหน้าสำนักด้วยว่าทุกท่านบูรณาการร่วมกัน นำผลงานเหล่านี้ออกสู่เว็บไซต์แสดงผลงานของพวกเรา ในส่วนของการตีเส้นจราจรต้องขอขอบคุณผู้อำนวยการกองช่าง และขอฝากท่านด้วยบริเวณตลาดหนองหม่น หมู่บ้านสันติสุขเป็นอีกส่วนที่น่าจะทำอย่างต่อเนื่องไปเรื่อยๆ และตลาดบ้านเป็ดด้วย แต่ตลาดบ้านเป็ดคงไม่ได้มีปัญหาอะไรเพราะไม่ได้อยู่ในเส้นถนนหลักที่มีการสัญจรหนาแน่น และอีกหนึ่งเส้น เป็นเส้นถนนสี่แยก ร.๘ เส้นทางที่รถออกสู่ถนนมะลิวัลย์เส้นจราจรเส้นเก่ามันเลือนรางแล้ว แม้เวลามีเส้นจราจรยังมีบางคันที่จอดล้ำเส้นในช่องจราจรเลี้ยวซ้าย เส้นนี้น่าจะเร่งด่วนที่สุดเพราะเข้าสู่ฤดูฝนแล้ว มีรถบางคันที่จอดค่อมช่องจราจรทำให้รถที่จะเลี้ยวซ้ายเลี้ยวไม่ได้ บางวันรถติดยาวเป็นกิโลเมตร ถนนเส้นนี้เป็นเส้นหลักอีกเส้นหนึ่งจึงขอฝากให้ดูแลด้วย จากนั้นได้ถามในที่ประชุมว่ามีสมาชิกสภาฯ ท่านใดจะอภิปรายเรื่องอื่นๆ เพิ่มเติมหรือไม่

**- นายวิเชียร แพงมา** สมาชิกสภาเทศบาลตำบลบ้านเป็ด เขต ๒ ได้อภิปรายว่า ก่อนอื่นขอชมเชยท่านปลัดเทศบาลปฏิบัติหน้าที่นายกเทศมนตรีที่ท่านได้ปฏิบัติหน้าที่ได้อย่างมืออาชีพ ตนได้ทราบมาว่าท่านไปดูน้ำเสียรอบบึงหนองโคตรซึ่งไม่ได้ไหลมาจากบ้านหัวทุ่งที่เดียว มีอีกหลายที่ๆ ไหลลงไป การบำบัดน้ำเสียนอกจากวิธีการของท่านแล้วยังมีอีกหลายวิธี การนำเอาผักตบชวาไปทำซึ่งเป็นแนวคิดของท่านถือว่าเป็นแนวคิดใหม่ๆ เป็นสิ่งที่น่าภูมิใจ และอีกเรื่องหนึ่งเทศบาลเรามีปัญหาน้ำที่รอการระบาย รัฐบาลพูดถูกแล้วว่าน้ำระบายไม่ทันจะบังคับให้ลงบึงหนองโคตรจนกลายเป็นน้ำพุ ซึ่งคราวที่แล้วท่านปลัดเทศบาลปฏิบัติหน้าที่นายกเทศมนตรีก็วุ่นวายเหมือนกัน เป็นสิ่งที่เราต้องติดตามช่วยเหลือซึ่งกันและกัน แต่สิ่งที่ตนอยากขอฝากไปถึงผู้อำนวยการกองช่างสักนิดว่าวงเวียนบริเวณโรงเรียนบ้านคำไฮ ในอดีตได้ทำขึ้นมาเพื่อแก้ไขปัญหารถชนกันบ่อยๆ ซึ่งตนเป็นผู้เสนอ เอาคนที่มีความรู้มาช่วยกันทำ ปรากฏว่าตนได้ถามเพื่อนที่มาจากต่างหวัดว่าทำไมไม่ขับรถเข้าวงเวียนและได้คำตอบว่าไม่มีเครื่องหมายบังคับให้เข้าวงเวียน แต่ก่อนมีแต่ในตอนนี้มันหายไป จึงขอฝากท่านให้นำกลับไปพิจารณาด้วย มีอยู่ช่วงหนึ่งชาวต่างชาติขับรถชนคนบ้าน หัวทุ่งเสียชีวิต เขาบอกว่าไม่มีเครื่องหมายบอกให้ไปทางไหน เขาจึงเลี้ยวตามใจเขาและทำให้เกิดอุบัติเหตุ ควรมีป้ายบอกให้รถในวงเวียนไปก่อนเขาจะได้อ่านได้ชะลอ ตนขอฝากขอบคุณไว้ล่วงหน้าด้วยว่าอยากเห็นบ้านคำไฮมีสภาพที่ดีกว่านี้ อยากเห็นที่จอดรถตลาดแลงคำไฮไม่มีกลิ่นเหม็น อยากเห็นน้ำที่เคยลงอาบได้กลับสู่สภาพเดิม

**- ประธานสภาฯ** ได้กล่าวในที่ประชุมว่า ขอบคุณท่านสมาชิกสภาฯท่านวิเชียร แพงมา ได้อธิบายเพิ่มเติมเกี่ยวกับเรื่องวงเวียน ฝากผู้อำนวยการกองช่างในส่วนที่ท่านเสนอมาด้วย จากนั้นได้ถามในที่ประชุมว่ามีสมาชิกสภาฯ ท่านใดจะอภิปรายเรื่องอื่นๆ เพิ่มเติมหรือไม่

**- นายสุพล โต๊ะปั้ง** สมาชิกสภาเทศบาลตำบลบ้านเป็ด ได้อภิปรายว่า ตนขออภิปรายในเรื่องเก่า ว่าจะไม่พูดแต่ฝนตกเลยมีความลำบาก ชาวบ้านฝากถามถึงเรื่องท่อทางแยก ในการประชุมสภาฯ สมัยที่ท่านนายกไพศาล จิตตะมัย ดำรงตำแหน่งนายกเทศมนตรี ตนได้ตอบชาวบ้านว่าท่านนายกฯ ได้สั่งการแล้วตั้งแต่วันที่ประชุมสภาฯ ให้อดทนรอไปก่อน พอดีฝนตกหนักมากในช่วงที่ผ่านมาทำให้เกิดปัญหา จึงขอฝากท่านประธานสภาฯ ผ่านไปยังท่านปลัดเทศบาลปฏิบัติหน้าที่นายกเทศมนตรีด้วย เรื่องที่ ๒ เนื่องจากในวันที่ ๒๓ มิถุนายนที่ผ่านมา ตนและท่านประธานสภาฯ พร้อมสมาชิกสภาฯ หลายท่านได้ไปร่วมโครงการของผู้พิการที่ศูนย์ผู้พิการบ้านเป็ด ชาวบ้านได้มาสอบถามเรื่องขอความอนุเคราะห์ข้อมูลจากเทศบาล ซึ่งเป็นข้อมูลทั่วไปที่สามารถเปิดเผยให้ประชาชนได้เพื่อจะไปประกอบกิจกรรมตามโครงการ เป็นงบประมาณของ สปสช. ผู้ประสานงานได้ฝากตนมาเรื่องข้อมูลต่างๆ ซึ่งได้ขอความอนุเคราะห์จากเทศบาลแต่ไม่ได้รับความร่วมมือเท่าที่ควร ตนจึงขอฝากท่านประธานสภาฯ ไปยังท่านปลัดเทศบาลปฏิบัติหน้าที่นายกเทศมนตรี และผู้อำนวยการกองทุกกอง ในฐานะที่ตนเป็นฝ่ายนิติบัญญัติทำงานเพื่อพี่น้องประชาชน และเรื่องดังกล่าวเป็นเพียงข้อมูลทั่วไปที่สามารถให้ได้เลยไม่ควรประวิงเวลาเอาไว้ ถ้าเขาไม่ได้รับความพึงพอใจในบางเรื่องบางอย่าง เขาอาจจะทำเรื่องร้องเรียนมา

**- ประธานสภาฯ** ได้กล่าวในที่ประชุมว่า ตามที่ท่านสมาชิกสภาฯ ได้อภิปรายไปนั้นในส่วนของเรื่องที่ ๒ ยังไม่ชัดเจน ขอให้ท่านได้อภิปรายเพิ่มเติมด้วย

**- นายสุพล โต๊ะปั้ง** สมาชิกสภาเทศบาลตำบลบ้านเป็ด เขต ๑ ได้อภิปรายว่า เรื่องการจัดอบรมคนพิการในตำบลบ้านเป็ด ซึ่งประธานและเลขานุการผู้จัดทำโครงการได้มาติดต่อขอประวัติผู้พิการของแต่ละหมู่บ้านเพื่อประสาน เขาแจ้งว่าเทศบาลไม่ให้ความร่วมมือ ถ้าข้อมูลที่เราให้ได้เราก็อยากให้บริการ เพียงแค่ข้อมูลเพื่อนำไปใช้ในการอบรมตนคิดว่าไม่น่ามีความยุ่งยากใดๆ

**- ประธานสภาฯ** ได้กล่าวในที่ประชุมว่า ขอบคุณท่านสมาชิกสภาฯ ท่านได้อภิปรายเกี่ยวกับเรื่องท่อระบายน้ำบริเวณทางแยกบ้านโคกฟันโปง ซึ่งเคยเสนอไปแล้วครั้งหนึ่งในการประชุมสภาฯ ตั้งแต่สมัยท่านนายกไพศาล จิตตะมัยยังดำรงตำแหน่งอยู่ เรื่องที่ ๒ เป็นเรื่องนำเรียนปรึกษาเกี่ยวกับการขอข้อมูลผู้พิการ ในวันที่ ๒๓ มิถุนายนที่ผ่านมามีการเปิดโครงการดูแลผู้พิการและผู้ที่ดูแลผู้พิการ เป็นโครงการของกองทุนหลักประกันสุขภาพแห่งชาติ (สปสช.) เป็นการใช้เงินงบประมาณของ สปสช. ตนพร้อมกับท่านสมาชิกสภาฯ ได้เข้าร่วมงานเปิดโครงการดังกล่าว ท่านสมาชิกสภาฯ อาจจะได้รับข้อมูลมาจากพี่น้องผู้พิการเกี่ยวกับข้อมูลต่างๆ โดยฝากเรียนท่านผู้อำนวยการกองสาธารณสุขฯ ด้วย

**- นายปรีดา นิลสาคู** ปลัดเทศบาลปฏิบัติหน้าที่นายกเทศมนตรีตำบลบ้านเป็ด ได้อธิบายชี้แจงว่า ตนขออนุญาตตอบใน ๓ เรื่องคือ ประเด็นแรก เรื่องวงเวียนเคยมีนักวิชาการจากมหาวิทยาลัยขอนแก่นเข้ามาประสานเพราะเขาพักอาศัยอยู่แถวๆ หมู่บ้านชลดา แจ้งว่าได้ขับรถผ่านทุกวันเห็นสภาพการจราจรจุดนี้แล้วค่อนข้างน่าเป็นห่วง ตนได้ตอบไปว่าลำพังเพียงความคิดของเขาคนเดียวจะเอาไปแก้วิถีชีวิตของคนทั้งตำบลนั้นเป็นไปไม่ได้ ความจริงแล้วน่าจะมีการแก้ไขปรับปรุงวงเวียน ถ้าท่านสมาชิกสภาฯ เห็นว่าควรมีการแก้ไข เราควรจะมานั่งคุยกันว่าจะแก้ไขอย่างไร เพราะเป็นทางลักษณะที่ไม่ใช่ทางสี่แยก มีความลำบากในการจัดระเบียบจราจร ถ้าหากใครมีประสบการณ์หรือมีความรู้เกี่ยวกับทางที่มีลักษณะแบบนี้ เพื่อแก้ไขปัญหาของผู้ใช้ถนนได้ตนก็ยินดีรับฟัง ประเด็นที่ ๒ เรื่องท่อระบายน้ำขอมอบหมายให้ทางกองช่างเข้าไปดำเนินการ เพราะมีการทวงมาเป็นครั้งที่ ๒ แล้ว ขอให้ดำเนินการแก้ไขให้เรียบร้อยก่อนที่จะมีการประชุมสภาฯ ครั้งหน้าด้วย ประเด็นที่ ๓ เรื่องข้อมูลของคนพิการนั้นตนเพิ่งรับทราบว่ามีเรื่องเข้าใจผิดหรือติดขัดในระดับผู้ปฏิบัติหรือระดับกอง ตนเห็นหนังสือเรื่องนี้และได้ระบุลงไปว่าอนุเคราะห์ข้อมูล ไม่คิดว่าจะมีปัญหาอะไรตามมา ขอฝากหน่วยงานที่รับผิดชอบด้วยว่าในกรณีที่มีข้อมูลอยู่แล้วไม่ใช่เป็นการจัดทำขึ้นมาใหม่ ถ้าให้ความอนุเคราะห์ได้ก็ควรอนุเคราะห์เขาไป ต้องขออภัยทางตัวแทนที่ไปเปิดงานแล้วได้รับเสียงสะท้อนกลับมา

**- ประธานสภาฯ** ได้กล่าวในที่ประชุมว่า ขอขอบคุณฝ่ายบริหารและสมาชิกสภาฯ ทุกท่าน เกี่ยวกับวงเวียนเพิ่มเติมคงเป็นในส่วนของอำนาจสภาฯ จากที่ท่านผู้ปฏิบัติหน้าที่นายกเทศมนตรีได้นำเรียนว่าเราเป็นตัวแทนพี่น้องประชาชน เป็นเสียงแทนพี่น้องประชาชนสามารถนำเรื่องต่างๆ มาปรึกษาหารือกัน การที่คนมีความรู้ความสามารถแสดงความคิดเห็นเพื่อนำพาเทศบาลของเราไปในทางที่ดีต่อไป จากนั้นได้ถามในที่ประชุมว่ามีสมาชิกสภาฯ ท่านใดจะแสดงเรื่องอื่นๆ เพิ่มเติมอีกหรือไม่ ปรากฏว่าไมมี ในวันนี้ครบถ้วนทุกระเบียบวาระการประชุมแล้ว ต้องขอขอบคุณทุกท่านที่เข้าร่วมประชุมโดยพร้อมเพรียงกัน และขอปิดประชุม

**เลิกประชุมเวลา ๑๑.๒๕ น.**

(นายสมพงษ์ พรหมแสง)

เลขานุการสภาเทศบาลตำบลบ้านเป็ด

ผู้จดบันทึกรายงานการประชุม

คณะกรรมการตรวจรายงานการประชุมสภาเทศบาล ได้ตรวจรายงานการประชุมสภาเทศบาล สมัยสามัญ สมัยที่ ๒/๒๕๕๙ ครั้งที่ ๒ วันที่ ๒๘ มิถุนายน ๒๕๕๙ ซึ่งได้ทำการตรวจรายงานประชุมสภาเทศบาล เมื่อวันที่ ๕ กรกฎาคม ๒๕๕๙ เวลา ๑๑.๐๐ น. เป็นที่เรียบร้อยแล้ว และรายงานการประชุมสภาเทศบาลครั้งนี้ถูกต้อง จึงได้ลงลายมือชื่อให้ไว้เป็นหลักฐาน



(ลงชื่อ) ประธานกรรมการตรวจรายงานการประชุม

 (นายบุญเพ็ง สุทธิ)

(ลงชื่อ) กรรมการตรวจรายงานการประชุม

 (นางสาวปิยวรรณ จิตตะมัย)



(ลงชื่อ) กรรมการตรวจรายงานการประชุม

 (นายสุพล โต๊ะปั้ง)



(ลงชื่อ) กรรมการตรวจรายงานการประชุม

 (นายลำพูน เมืองสนธิ์)



(ลงชื่อ) เลขานุการกรรมการตรวจรายงานการประชุม

 (นายณัฐพันธุ์ สืบสุพันธ์วงศ์)

รายงานการประชุมครั้งนี้ได้ผ่านการรับรองในคราวการประชุมสภาเทศบาล สมัยสามัญ สมัยที่ ๓/๒๕๕๙ ครั้งที่ ๑ เมื่อวันที่ ๑๕ เดือน สิงหาคม พ.ศ. ๒๕๕๙



(นายประทีป เสาผล)

ประธานสภาเทศบาลตำบลบ้านเป็ด